मुंबई में कुदरत का कहर, भारी बारिश के चलते 11 की मौत, हाई टाइड का अलर्ट, उत्तर भारत गर्मी से बेहाल
मुंबई: देश में बारिश और बिजली गिरने की विभिन्न घटनाओं में 11 लोगों की मौत होने के बीच उत्तर भारत में लोगों को आज भी भीषण गर्मी से राहत नहीं मिल सकी। हालांकि मौसम विभाग ने आज आकाश में आंशिक रूप से बादल छाने और धूल भरी आंधी आने की संभावना व्यक्त की है। उत्तर प्रदेश में भी लोगों को गर्मी से राहत नहीं है। दक्षिण-पश्चिमी में मानसून के सक्रिय हो जाने के कारण मुंबई और पड़ोसी ठाणे जिले में रविवार और सोमवार को भारी बारिश हुई। मुंबई में आज हाई टाइड आने का खतरा है। लहरों के 4.05 मीटर ऊंचाई तक उठने की आशंका है। वहीं, शाम को लो टाइड आने का अनुमान है।
दक्षिण-पश्चिम में मानसून सक्रिय
दक्षिण मुंबई में रविवार शाम एक पेड़ गिर जाने से दो लोगों की मौत हो गई। ठाणे में वडोल गांव में एक घर की दीवार गिर जाने से 13 वर्षीय एक लड़के की मौत हो गई और उसके माता-पिता घायल हो गए। दक्षिणी गुजरात के कई हिस्सों, विशेषकर वलसाड, सूरत और नवसारी जिलों में भारी बारिश के कारण क्षेत्र में पानी भर गया और सामान्य जनजीवन अस्त-व्यस्त हो गया पश्चिम बंगाल में बिजली गिरने की घटना में पांच लोगों की मौत हो गई और एक व्यक्ति नदी में डूब गया।असम में सभी प्रमुख नदियों के खतरे के स्तर से नीचे बहने के कारण राज्य में बाढ़ की स्थिति में कुल मिला कर मामूली सुधार हुआ है। इस बीच राज्य में दो और लोगों की मौत हो गई जिससे बाढ़ से जुड़ी घटनाओं में मरने वालों की संख्या बढ़ कर 26 हो गई है।
Next Story